b'\n_START_ARTICLE_\nSodoma ir Gomora (1962 filmas)\n_START_SECTION_\nTurinys\n_START_PARAGRAPH_\nSodoma ir Gomora \xe2\x80\x93 klestintys miestai, kuriems gerov\xc4\x99 ne\xc5\xa1a verg\xc5\xb3 i\xc5\xa1gaunama druska. Jiems vadovauja karalien\xc4\x97 Bera ir jos brolis princas Astartas, paslap\xc4\x8dia rezgantis s\xc4\x85moksl\xc4\x85 j\xc4\x85 nuversti. Miestuose klesti i\xc5\xa1tvirkimas, prievarta, ta\xc4\x8diau visi r\xc5\xabpinasi tik savo gerove._NEWLINE_Tuo metu netoliese pasirodo klajojantys \xc5\xbeydai, vadovaujama Levio. Karalien\xc4\x97 Bera nusprend\xc5\xbeia, kad \xc5\xa1ie gal\xc4\x97t\xc5\xb3 tapti puikiais s\xc4\x85jungininkais. Nors Leviui ir nepatinka Sodomos kaimynyst\xc4\x97, ta\xc4\x8diau jo \xc5\xbemon\xc4\x97s i\xc5\xa1sek\xc4\x99 po ilg\xc5\xb3 m\xc4\x97nesi\xc5\xb3 klajoni\xc5\xb3 ir jis sutinka i\xc5\xa1sinuomoti \xc5\xbeem\xc4\x99 greta miesto. Kaip draugyst\xc4\x97s \xc5\xbeenkl\xc4\x85, karalien\xc4\x97 Bera padovanoja jam savo verg\xc4\x99 Ildit\xc4\x85. Nors \xc5\xa1i nenori gyventi su \xe2\x80\x9elaukiniais\xe2\x80\x9c, Levis jai dovanoja laisv\xc4\x99, nes  j\xc5\xb3 bendruomen\xc4\x97je verg\xc5\xb3 n\xc4\x97ra._NEWLINE_Kol \xc5\xbeydai kuriasi ir stato \xc4\xaftvirtinimus, Bera ie\xc5\xa1ko kaip juos palenkti savo vald\xc5\xbeiai. Ji bando i\xc5\xa1gauti informacijos per Ildit\xc4\x85, ta\xc4\x8diau \xc5\xa1i, prad\xc4\x97jusi jausti Leviui simpatij\xc4\x85, atsisako b\xc5\xabti \xc5\xa1nipe, tuo tarpu princas Astartas pradeda merginti vien\xc4\x85 jo dukter\xc5\xb3, kuri\xc4\x85 \xc5\xbeavi Sodomos gyvenimas. _NEWLINE_Po to, kai Sodom\xc4\x85 u\xc5\xbepuol\xc4\x85 pl\xc4\x97\xc5\xa1ikai, \xc5\xbeydai padeda apsiginti, ta\xc4\x8diau j\xc5\xb3 \xc4\xaftvirtinimai sugriaunami. Jie persikelia \xc4\xaf miest\xc4\x85, kur Levis, jau ved\xc4\x99s Ildit\xc4\x85, tampa gerbiamu \xc5\xbemogumi ir nustoja kovoj\xc4\x99s u\xc5\xbe verg\xc5\xb3 teises, kaip anks\xc4\x8diau. Jo \xc5\xbeentas Levis nenori taikstytis su tokia pad\xc4\x97timi ir apkaltinamas pagalba pab\xc4\x97gusiems vergams. Levis, kaip vienas teis\xc4\x97j\xc5\xb3, priverstas paskelbti jam nuosprend\xc4\xaf ir sulaukia princo Astarto, su kuriuo vis\xc4\x85 laik\xc4\x85 konfliktuoja, pa\xc5\xa1aip\xc5\xb3. \xc5\xa0iam parei\xc5\xa1kus, kad jis suviliojo abi Levio dukteris, o Ildita apie tai \xc5\xbeinojo, jis griebiasi ginklo. Dvikovoje Levis nu\xc5\xbeudo Astart\xc4\x85 ir u\xc5\xbe tai atsiduria kal\xc4\x97jime._NEWLINE_\xc4\x8cia jam prad\xc4\x97jus atgailauti ir melsti Diev\xc4\x85 pagalbos, pasirodo du angelai, kurie prane\xc5\xa1a, kad Dievas nutar\xc4\x97 sunaikinti Sodom\xc4\x85 ir Gomor\xc4\x85, ta\xc4\x8diau Levis turi galimyb\xc4\x99 palikti miest\xc4\x85 kartu su norin\xc4\x8diais. Levis meld\xc5\xbeia, kad Dievas pasigail\xc4\x97t\xc5\xb3, jei mieste atsiras bent de\xc5\xa1imt norin\xc4\x8di\xc5\xb3 i\xc5\xa1sigelb\xc4\x97ti, ta\xc4\x8diau jo buv\xc4\x99 tautie\xc4\x8diai, jau tap\xc4\x99 miesto gyventojais, neketina jo palikti. Prie Levio prisideda tik vergai ir jis su savo \xc5\xa1eima pasitraukia. Karalien\xc4\x97 Bera bando j\xc4\xaf sulaikyti, ta\xc4\x8diau nepaj\xc4\x97gia. Prasideda miesto gri\xc5\xabtis, visi \xc5\xbe\xc5\xabna, o Ildita, nusprendusi atsigr\xc4\x99\xc5\xbeti ir pasi\xc5\xbei\xc5\xabr\xc4\x97ti \xc4\xaf Sodom\xc4\x85, pavirsta druskos stulpu. Miestai sugri\xc5\xabna ir Levis su dukterimis ir buvusiais vergais atsiduria dykumoje...'